Petro ukwero Yesu | Kwo pa Yesu\nWIC MI 126\nPetro ukwero Yesu i pacu pa Kayafa\nMATAYO 26:69-75 MARKO 14:66-72 LUKA 22:54-62 YOHANA 18:15-18, 25-27\nPETRO UKWERO YESU\nSaa ma jumaku Yesu i podho mi Gethsemane, lworo umaku jukwenda, e giringo giweke. Re Petro “ku jalub mange de,” ma cibedo jakwenda Yohana giwok giloko. (Yohana 18:15; 19:35; 21:24) Ubenen ve nia gilubo tok Yesu nitundo i pacu pa Ana kaka ma jutere i ie. Kinde ma Ana ung’olo nia juter Yesu ibang’ Kayafa ma tie jalam madit, Petro giku Yohana gibino lubo toke, re ku bor. Ecicopere nia cwinygi ubepido pi kwo migi man pi lembe ma binwang’u Rwoth migi.\nKayafa ung’eyo Yohana, pieno juketho Yohana umondo m’umbe lemoko i lelagang’ mi ot pare. Petro ke ucungo i dhugola nitundo Yohana uwok man eweco ku nyaku m’ubekuro dhugola, ka juyio emondo.\nLembuno ubekadhu ku diewor man mwomo de utie, pieno dhanu ma gini keca gibeoyo mac m’ubogre. Petro de ubemuro kume i ng’etgi, ebekuro ko ‘nineno kajik’ mi pido pa Yesu. (Matayo 26:58) E nyaku m’ubekuro dhugola m’uketho Petro umondo i lelagang’ ugam ung’ie tap kud iwang’ der pa mac, man epenje kumae: “In bende in i ng’atu ma kind julub ng’atuni?” (Yohana 18:17) M’uweko nyaku maeno, jumange de ung’io Petro man udote nia ebino karacelo ku Yesu.​—Matayo 26:69, 71-73; Marko 14:70.\nPenji ma nyaku maeno upenjo ujebo wi Petro, pieno eculo kumae: “Ang’eyo ngo, kadi lembe m’iyero de ang’eyo ngo.” (Marko 14:67, 68) Ecaku bende nikwero Yesu ku dhoge marac, ekwong’ere akwong’a zoo nia ebeyero lemandha, man kan ebecwayu ndra ke Mungu upok lembe rac i wie.​—Matayo 26:74.\nIkind saa maeno, pido pa Yesu ubemedere, copere pidone ubekadhu malu i od etaj pa Kayafa kaka ma jucopo neno ie lelagang’ piny. Petro ku jumange ma gibekuro i lelagang’ gibeneno kite ma jumulembe ma julwong’o ubewiliri ko i ot.\nDhanu ma gibedo keca ginyang’ nia Petro ubecwayu vupo pilembe kit wec pare ubedote nia etie dhanu mi Galilaya. Bende, wat pa Malko ma Petro ugam uthumo ithe de unuti ikind ju m’ubedo keca. Pieno edoto Petro kumae: “Aneni wukude ngo i podho?” E kinde ma Petro ukwero Yesu wang’ mir adege eni ci, kulok ugam ukok calu ma Yesu ular uyero.​—Yohana 13:38; 18:26, 27.\nCopere i saa maeno Yesu ucungo i ther etaj malu ebeneno lelagang’ piny. E eloko wang’e man eneno Petro atira. Saa ma wang’gi rombo, cwiny Petro umil, e epoi ndhu ikum wec ma Yesu uyero ire i wang’e nyanok kinde ma gibetimo Kadhukuwijo i kusika ma malu. Kepar kite ma Petro uwinjere ko saa m’eparu pi lembe m’eai etimo! Petro uwok woko man ewak lee mandha.​—Luka 22:61, 62.\nAng’o m’uketho Petro utundo nikwero Yesu? Petro ubino ku tegocwiny mandha nia etie tek i thenge mi tipo man egwoko bedoleng’ pare, re ang’o m’ucwale nikwero Rwoth pare? M’umbe jiji, lembe m’ubetimere udaru nyotho wi Petro; saa maeno jubeloko lembe iwi Yesu man jubedote calu jadubo. Pieno kakare ma nia Petro ucer bang’ Yesu m’ukoso ngo, elund eloko ng’eye ni ng’atu ma tie ku “lembe mi kwo ma rondo ku rondo.”​—Yohana 6:68.\nLembe ma kwiny m’utimo Petro ubemio iwa ponji ma e: kadok ng’atu ma tie ku yioyic man amora ma lee de wie copo jebere kan elar eyikere ngo pir amulaic ma wok rek. Dong’ wek lembe m’utimo Petro ubed ni cimowang’ ni jurutic pa Mungu ceke!\nPetro giku Yohana gimondo nenedi i lelagang’ pa Kayafa?\nKinde ma Petro giku Yohana gini lelagang’, lembang’o m’ubekadhu i ot?\nLembang’o ma Petro utimo ma jukoro i Matayo 26:74?\nLembe m’unwang’u Petro utie ku ponji makani m’ukwayu ngo wanen ku tuko?